ହ୍ୟାକରଙ୍କ ଟାର୍ଗେଟରେ ଏଟିଏମ୍ : ଭଦ୍ରକ ଜିଲ୍ଲାର ସର୍ବାଧିକ ୯ଟି ଏଟିଏମ୍ ହ୍ୟାକ - Prameya News7\nହ୍ୟାକରଙ୍କ ଟାର୍ଗେଟରେ ଏଟିଏମ୍ : ଭଦ୍ରକ ଜିଲ୍ଲାର ସର୍ବାଧିକ ୯ଟି ଏଟିଏମ୍ ହ୍ୟାକ\nଭଦ୍ରକ ୨୪/୨ଃ ଏଟିଏମ ହ୍ୟାକ କରି ବିନା ଏଟିଏମ୍ କାର୍ଡରେ ଟଙ୍କା ଉଠାଇ ନେଉଛନ୍ତି ହ୍ୟାକର । ଭଦ୍ରକ, ବାଲେଶ୍ବର, କେନ୍ଦୁଝରରେ ନିକଟରେ ଏକ କୋଟିରୁ ଅଧିକ ଟଙ୍କା ଲୁଟି ନେଲେଣି । ପୋଲିସରେ ମାମଲା ରୁଜୁ ହୋଇଛି, କିନ୍ତୁ ହ୍ୟାକରଙ୍କ ଏଯାଏ ପତ୍ତା ମିଳିନି । ତେବେ କେଉଁ ଫର୍ମୁଲା ଆପଣାଉଛନ୍ତି ହ୍ୟାକର, ଏଯାଏ କେଉଁ ଏଟିଏମ୍ ରୁ କେତେ ଟଙ୍କା ଗାଏବ ହେଲାଣି।\nଏଟିଏମ୍ ହ୍ୟାକ୍ କରି ବିନା କାର୍ଡରେ ଟଙ୍କା ଉଠାଇ ନେଉଛନ୍ତି ହ୍ୟାକର । ଭଦ୍ରକ, ବାଲେଶ୍ବର, କେନ୍ଦୁଝର ଜିଲ୍ଲାର ୧୩ଟି ଏଟିଏମ୍ ରୁ କୋଟିଏ ଟଙ୍କା ଲୁଟିଲେଣି ହ୍ୟାକର । ଭଦ୍ରକ ଜିଲ୍ଲାର ସର୍ବାଧିକ ୯ ଟି ଏଟିଏମ୍କୁ ହ୍ୟାକ କରାଯାଇଛି । କେବଳ ଧାମନଗର ଥାନା ଦୋବଲ ଇଣ୍ଡିକ୍ୟାସ ଏଟିଏମରୁ ୩ ଲକ୍ଷ ୬୦ ହଜାର, ଧାମନଗର ବଜାର ହିଟାଚି ଏଟିଏମରୁ ୧୦ ଲକ୍ଷ ୮୦ ହଜାର ଲୁଟ୍ ହୋଇଛି । ବାଲେଶ୍ବର ଜିଲ୍ଲାର ୩ ଟି ଏଟିଏମ୍ ରୁ ୧୦ ଲକ୍ଷ ୯୧ ହଜାର ଟଙ୍କାରୁ ଅଧିକ ଗାଏବ ହୋଇଛି । ଏଟିଏମ ରକ୍ଷଣାବେକ୍ଷଣ ଦାୟିତ୍ବରେ ଥିବା TCPSL ପକ୍ଷରୁ ବିଭିନ୍ନ ଥାନାରେ ଏତଲା ଦିଆଯାଇଛି।\nକେମିତି ଏଟିଏମ୍ ହ୍ୟାକ କରୁଛନ୍ତି ହ୍ୟାକର ? କେଉଁ ସବୁ ଏଟିଏମ୍କୁ ଟାର୍ଗେଟ କରୁଛନ୍ତି ? ହ୍ୟାକର ସାଧାରଣତଃ ନିଛାଟିଆ ଅଞ୍ଚଳରେ ଥିବା ଏଟିଏମ ଗୁଡିକୁ ଟାର୍ଗେଟ କରୁଛନ୍ତି । ଏଟିଏମ ମେସିନର ଚାବି ଖୋଲି ଚିପ୍ ଲଗାଇ ଟଙ୍କା ଉଠାଇ ନେଉଛନ୍ତି । ପ୍ରଥମେ ମାଲୱାୟାର ଭାଇରସ ବ୍ୟବହାର କରି ଏଟିଏମ ସିକ୍ୟୁରିଟି ସିଷ୍ଟମକୁ ଅଚଳ କରିଦେଉଛନ୍ତି ହ୍ୟାକର । ଫଳରେ ବିନା କାର୍ଡରେ ଏଟିଏମ୍ରୁ ବାହାରି ପାରୁଛି ଟଙ୍କା । ୩ ଜଣ ଅଣ ଓଡ଼ିଆ ଏଥିରେ ସଂପୃକ୍ତ ଥିବା ଜଣାପଡିଛି।\nସାଇବର ସେଲ୍ ତୁରନ୍ତ ତଦନ୍ତ କରି ଏହି ଅଣ ଓଡ଼ିଆ ହ୍ୟାକରଙ୍କୁ ଠାବ କରିବା ଜରୁରୀ ହୋଇପଡିଛି । ନଚେତ ଅନ୍ୟ ଜିଲ୍ଲାରେ ଏମାନେ ହ୍ୟାକ୍ କରିବାକୁ ପଛାଇବେ ନାହିଁ ।
